ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

«\_\_\_\_\_» 2023 թվականի N \_\_\_\_Ն

ՊԵՏԱԿԱՆ և ՏԵՂԱԿԱՆ ԻՆՔԿԱՌԱՎԱՐՄԱՆ ՄԱՐՄԻՆՆԵՐՈՒՄ ՎՃԱՐԱՅԻՆ ՔԱՐՏԵՐ ԸՆԴՈՒՆՈՂ ՍԱՐՔԵՐ՝ ՊՈՍ (POS) ՏԵՐՄԻՆԱԼՆԵՐ ՏԵՂԱԴՐԵԼՈՒ ՄԱՍԻՆ

«Անկանխիկ գործառնությունների մասին» Հայաստանի Հանրապետության օրենքի 9-րդ հոդվածի 2-րդ մասին համապատասխան՝ Հայաստանի Հանրապետության կառավարությունը *որոշում է.*

1. Պետական կառավարման համակարգի և տեղական ինքնակառավարման մարմիններն իրենց գործունեության հետ կապված բոլոր վճարումների ստացումն իրականացնում են անկանխիկ ձևով՝ վճարողի բանկային հաշիվներից և էլեկտրոնային փողի հաշվառման հաշիվներից կատարվող, պետական վճարումների էլեկտրոնային համակարգի կամ վճարային քարտեր ընդունող ՊՈՍ (POS) տերմինալների կիրառմամբ:
2. Սույն որոշումն ուժի մեջ մտնելուց հետո մեկ ամսվա ընթացքում պետական կառավարման համակարգի և տեղական ինքնակառավարման մարմինները գույքագրում և ՀՀ ֆինանսների նախարարություն են ներկայացնում իրենց գործունեության համար պահանջվող ՊՈՍ (POS) տերմինալների քանակի վերաբերյալ տեղեկատվությունը:
3. ՀՀ ֆինանսների նախարարությունը ապահովում է որոշման 1-ին կետում նշված՝ վճարային քարտեր ընդունող ՊՈՍ (POS) տերմինալների կիրառմամբ՝ պետական կառավարման համակարգի և տեղական ինքնակառավարման մարմինների կողմից վճարումների ստացման անհրաժեշտ պայմանները:
4. Սույն որոշման 2-րդ կետում նշված տեղեկատվությունը ՀՀ ֆինանսների նախարարություն ներկայացնելուց հետո մեկ ամսվա ընթացքում՝ վճարային քարտեր ընդունող ՊՈՍ (POS) տերմինալների տեղադրման համար պետական կառավարման համակարգի և տեղական ինքնակառավարման մարմիններն՝ իրենց կողմից շահագործվող պարտավորությունների հաշվառման ծրագրային ապահովման մոդուլները ինտեգրում են պետական վճարումների էլեկտրոնային համակարգին, իսկ այն մարմինները, որոնք պարտավորությունների հաշվառումը չեն իրականացնում ծրագրային ապահովման մոդուլների միջոցով, կարող են օգտվել պետական վճարումների էլեկտրոնային համակարգի ՊՈՍ (POS) տերմինալների կառավարման համապատասխան ենթահամակարգից:
5. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

Հ Ի Մ Ն Ա Վ Ո Ր ՈՒ Մ

«ՊԵՏԱԿԱՆ և ՏԵՂԱԿԱՆ ԻՆՔԿԱՌԱՎԱՐՄԱՆ ՄԱՐՄԻՆՆԵՐՈՒՄ ՎՃԱՐԱՅԻՆ ՔԱՐՏԵՐ ԸՆԴՈՒՆՈՂ ՍԱՐՔԵՐ՝ ՊՈՍ (POS) ՏԵՐՄԻՆԱԼՆԵՐ ՏԵՂԱԴՐԵԼՈՒ ՄԱՍԻՆ»

ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

**Իրավական ակտի ընդունման անհրաժեշտությունը**

Նախագծի ընդունումը պայմանավորված է «Անկանխիկ գործառնությունների մասին» օրենքի կիրարկումն ապահովելու անհրաժեշտությամբ՝ վճարային քարտեր ընդունող ՊՈՍ (POS) տերմինալների կիրառման ընդլայնմամբ պայմանավորված ապահովելով պետական կառավարման համակարգի և տեղական ինքնակառավարման մարմինների կողմից իրականացվող անկանխիկ վճարումները և նվազեցնելով կանխիկ դրամաշրջանառությունը:

**Ընթացիկ իրավիճակը և խնդիրները**

Հայաստանի Հանրապետությունում անկանխիկ գործառնություններին անցման պահանջով պայմանավորված ՀՀ ֆինանսների նախարարության և «Էվոկաբանկ» ՓԲԸ-ի միջև 05.02.2023թ. կնքվել է «Պետական և տեղական ինքնակառավարման մարմինների կողմից վճարային քարտերը որպես վճարման միջոց ընդունելու մասին» պայմանագիրը, որի շրջանակում իրականացվում է պետական և տեղական ինքնակառավարման մարմիններում POS տերմինալների տեղադրումն ու սպասարկումը՝ վճարումներն անկանխիկ եղանակով ընդունելու նպատակով:

Նախագծով սահմանված կարգավորումների արդյունավետ կիրարկումն ապահովելու նպատակով անհրաժեշտություն է առաջացել իրականացնել գույքագրում պետական կառավարման համակարգի և տեղական ինքնակառավարման մարմիններում վերջիններիս գործունեության համար անհրաժեշտ POS տերմինալների քանակի, ինչպես նաև պարտավորությունների հաշվառման ծրագրային ապահովման վերաբերյալ:

**Կարգավորման նպատակը և բնույթը**

Պետական կառավարման համակարգի և տեղական ինքնակառավարման մարմիններում ՊՈՍ (POS) տերմինալների տեղադրումն արդյունավետ և արագ իրականացնելու համար անհրաժեշտ է գույքագրել և ստանալ համապատասխան տեղեկատվություն ՊՈՍ (POS) տերմինալների քանակի և պարտավորությունների հաշվառման ծրագրային ապահովման առկայության վերաբերյալ՝ միաժամանակ սահմանելով գույքագրման և ներկայացման հստակ ժամկետներ:

**Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ ֆինանսների նախարարության աշխատակիցների կողմից:

**Իրավական ակտի կիրառման դեպքում ակնկալվող արդյունքը**

Նախագծի ընդունմամբ ակնկալվում է պետական կառավարման համակարգի և տեղական ինքնակառավարման մարմիններում իրականացված գույքագրման և անհրաժեշտ ՊՈՍ (POS) տերմինալների քանակի և պարտավորությունների հաշվառման ծրագրային ապահովման առկայության վերաբերյալ տեղեկատվության ստացման արդյունքում ապահովել անհրաժեշտ պայմաններ՝ պետական կառավարման համակարգի և տեղական ինքնակառավարման մարմինների կողմից ՊՈՍ (POS) տերմինալների կիրառմամբ պայմանավորված անկանխիկ վճարումների համակարգին անցնելու համար:

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունման արդյունքում եկամուտների և ծախսերի փոփոխություն չի նախատեսվում:

**Նախագծի ընդունման առնչությամբ ընդունվելիք այլ իրավական ակտերի նախագծերի կամ դրանց ընդունման անհրաժեշտության բացակայության մասին**

Նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա։

**Ռազմավարական փաստաթղթերի հետ նախագծի կապի մասին**

Նախագծի ընդունումը չի բխում ռազմավարական փաստաթղթերից։